KIRJALLINEN KYSYMYS E-0491/01 esittäjä(t): Daniel Hannan (PPE-DE) komissiolle. Lääkekielto.



Virallinen lehti nro 318 E , 13/11/2001 s. 0064 - 0064



KIRJALLINEN KYSYMYS E-0491/01 esittäjä(t): Daniel Hannan (PPE-DE) komissiolle (22. helmikuuta 2001) Aihe: Lääkekielto Euroopan komissio tukee lääkevalmistekomitean aikomusta kieltää ruokahalua hillitsevät lääkkeet Dielthypropian ja Phentermine. Kyseiset lääkkeet ovat halvempia kuin niille vastikään kehitetyt vaihtoehdot, minkä vuoksi pienituloisilla perheillä on niihin paremmin varaa. Lääkkeitä on myyty menestyksekkäästi Yhdysvalloissa vuosikymmeniä ilman että niiden turvallisuutta olisi kyseenalaistettu. Miksi komissio on näin ollen hyväksynyt yhden lääkärin julkaisemattoman raportin riittäväksi perusteeksi myyntikiellolle? Minkälaista rinnakkaisarviointia on toteutettu tämän tutkimuksen yhteydessä? Mitä todisteita sivuvaikutuksista komissio pitää riittävinä myyntikiellolle? Kuinka suuriksi komissio arvioi liikalihavuudesta aiheutuvat kustannukset Euroopan yhteisössä, ja uskooko se, että näiden lääkkeiden kieltäminen ilmeisen vahvistamattoman tutkimuksen perusteella oikeuttaa nämä kustannukset? Erkki Liikasen komission puolesta antama vastaus (14. toukokuuta 2001) Komissio teki 9. maaliskuuta 2000 neljä päätöstä(1) jäsenvaltioiden velvoittamisesta peruuttamaan markkinoille saattamista koskevat kansalliset luvat laihdutusaineita sisältäviltä lääkkeiltä. Nämä päätökset koskevat mm. arvoisan parlamentin jäsenen mainitsemia amfepramonia ja fentermiiniä. Komissio teki päätökset lääkevalmisteita koskevien lakien, asetusten ja hallinnollisten määräysten lähentämisestä 20 päivänä toukokuuta 1975 annetun neuvoston direktiivin 75/319/ETY(2) III luvussa säädetyn menettelyn perusteella. Päätökset tehtiin Euroopan lääkearviointiviraston (EMEA) lääkevalmistekomitean (CPMP) vuonna 1999 tekemän tieteellisen arvioinnin seurauksena. Siinä suositeltiin viimeisimpien tieteellisten tietojen perusteella kyseisten lääkevalmisteryhmien markkinoille saattamista koskevien kansallisten lupien peruuttamista valmisteiden negatiivisen riskihyötysuhteen takia. Komissio päätti noudattaa EMEA:n tieteellistä lausuntoa ja laati lupien peruuttamista koskevat päätösluonnokset. Luonnokset toimitettiin ihmisille tarkoitettuja lääkevalmisteita käsittelevälle pysyvälle komitealle. Jäsenvaltiot antoivat myönteisen lausunnon näistä päätösluonnoksista. Näin ollen komission päätökset jäsenvaltioiden velvoittamisesta peruuttamaan kansalliset luvat kyseisiltä lääkevalmisteilta annettiin kansanterveyden suojelemiseksi. Vaikka komissio on huolissaan lihavuudesta kansanterveyteen liittyvänä ongelmana, se katsoo, että kyseisten lääkevalmisteiden peruuttaminen voitiin perusteella yksinomaan lääkevalmistekomitean tieteellisellä lausunnolla, eikä päätösten tekemisessä otettu huomioon tai arvioitu mitenkään lihavuudesta aiheutuvia kustannuksia. Komissio käsittelee parhaillaan lihavuuden ongelmaa rahoittamalla terveellistä ruokavaliota ja liikuntaa tukevia hankkeita. Tätä työtä tehdään käynnissä olevan terveydenedistämisohjelman mukaisesti ja sitä jatketaan osana uutta kansanterveysohjelmaa. Tekeillä on myös komission tiedonanto parlamentille ravitsemuspolitiikkaa koskevasta toimintasuunnitelmasta. Sen päätavoitteena on tehdä terveellisesta ruoasta helposti saatava, kohtuuhintainen ja houkutteleva vaihtoehto yhteisön asukkaille. Komissio uskoo hyväksyvänsä tämän asiakirjan kesän aikana. Komissio valmistelee myös ehdotusta neuvoston suositukseksi eurooppalaisiksi ruokavaliota koskeviksi ohjeiksi, jossa käsitellään myös lihavuutta. Ehdotus uskotaan julkaistavan vuoden 2001 kolmannella neljänneksellä. (1) C(2000)452; C(2000)453; C(2000)608; C(2000)573. (2) EYVL L 147, 9.6.1975.